তবে ল্যক্ষ করা গেছে, এবার বাড় গাছের চেয়ে ছোট আমগাছে তুলনামূলক বেশি মুকুল এসেছে। গতবছর অনইয়ার হওয়ায় আমের আশানুরুপ ফলন হয়েছিল। অতীত অভিজ্ঞতায় দেখা যায় এক বছর আমের উৎপাদন ভালো হলে পরের বছর খারাপ হয়। কিন্তু এবারও আমের উৎপাদন ভালো হবে বলে আশা করছেন এবং সেই লক্ষে চাঁপাইনবাবগঞ্জের আমচাষীরা এখন ব্যস্ত সময় কাটাচ্ছেন বাগান পরিচর্যার কাজে। চাঁপাইনবাবগঞ্জ কৃষি সম্প্রসারণ অধিদপ্তর সূত্রে জানা গেছে, জেলায় প্রায় আড়াইশ জাতের আম চাষ হয় এবং গত  কয়েক বছরেই বরেন্দ্র অঞ্চলের উচু-নীচু জমিতে গড়ে উঠেছে দুই হাজারেরও বেশি ছোট বড় আম বাগান। গত দুবছর আগে আম বাগানের জমির পরিমাণ ছিল ২১ হাজার হেক্টর এবং আম গাছ ছিল সাড়ে ১৫ লাখ। এবার আম বাগানের জমির পরিমাণ বৃদ্ধি পেয়ে দাঁড়িয়েছে ২২ হাজার ৫শ হেক্টরে এবং আম গাছের সংখ্যা প্রায় ১৬ লাখ ৮৭হাজার ৫শটি। জেলা কৃষি সম্প্রসারণ অধিদপ্তরের উপ-পরিচালক মোঃ আখতারুজ্জামান জানান, চলতি মৌসুম অফ ইয়ার হলেও আমের জন্য আবহাওয়া অনুকুলে থাকায় বাম্পার ফলন হবার সম্ভাবনা রয়েছে। তিনি আরও জানান, আগামী মাসের মাঝামাঝি বৃষ্টি হলে আমের গুটি শক্ত  হবে অন্যথায় আম ঝরে পরতে পারে।